**SYNG TRO!
Salmeboken i konfirmasjonstiden**
Undervisningsopplegg ([www.norsksalmebok.no](http://www.norsksalmebok.no)/syngtro)
*Av Inger Marie Lillevik*

**TITTEL: «Det er navnet ditt jeg roper» (N13 434)

TEMA**Å følgje Jesus, diakoni, nestekjærleik (kristen tru i praksis), sjølvbilete (livstolking og livsmeistring).

**KVA VIL VI MED OPPLEGGET?**Med utgangspunkt i salmen «Det er navnet ditt jeg roper» vil vi utfordre konfirmantane til å tenkje over og arbeide med kva det vil seie å følgje Jesus. Salmen gir eit spennande utgangspunkt for samtale og refleksjon knytt til sentrale sider ved det kristne livet og det å vere menneske. Det er utarbeidd eit lite undervisningsopplegg til kvart vers.

**TYPE SAMVÆR**
Opplegget kan nyttast på ein eller fleire undervisningssamlingar. Det bør ikkje vere for mange på gruppa, helst ikkje meir enn 8–10 stk. Opplegget kan også nyttast som ei vandring med 5 stasjonar, til dømes på leir. Ein leiar følgjer då kvar gruppe.

**INNHALD/BAKGRUNNSSTOFF**
Salmen «Det er navnet ditt jeg roper», eller «Kallet» som den også kallast, er skriven av John Bell, skotsk prest og salmediktar med bakgrunn frå fellesskapet Iona i Skottland. Melodien er ein skotsk folketone, og salmen, slik vi finn den i Norsk salmebok 2013, er omsett til norsk av Hans-Olav Mørk.

**ARBEIDSMÅTAR**Dette undervisningsmateriellet legg opp til aktivitetar og praktiske oppgåver saman med samtale og refleksjon – og sjølvsagt song.

Vers 1 NAMNET DITT

* Alle får utdelt to fotspor (kopier opp to fotavtrykk til kvar konfirmant), eller la dei få teikne rundt sine eigne føter og klippe ut. På det eine fotavtrykket skriv dei namnet sitt, gjerne med farger og store bokstavar. Det andre fotavtrykket tek dei vare på. Det skal brukast seinare i samlinga.
* Deretter får alle høve til å seie noko om sitt eige namn. Til dømes veit kanskje nokon kva namnet deira betyr eller kvifor dei har fått namnet sitt.
* Les teksta om Sakkeus i Luk 19, 1-10 med fokus på orda: «Sakkeus skund deg og kom ned!» Jesus kallar Sakkeus ved namn, og ber han kome.
* Spørsmål til samtale:
* Korleis trur du det var for Sakkeus å høyre Jesus seie namnet sitt?
* Korleis opplever du det når nokon hugsar namnet ditt?
* Og korleis opplever du det når nokon ikkje hugsar kva du heiter («du der i den grøne genseren»)?
* Gud kjenner oss, og han kallar oss ved namn. Jes 43, 1 («Eg har kalla deg ved namn, du er min»). I kyrkja vart namnet vårt sagt fram den dagen vi vart døypte. Frå då av vart vi og namnet vårt knytt til Jesus. Vi er døypte til å høyra til hos han. I Jesu auge er vi ikkje «han eller ho i den grøne genseren». Han kjenner oss og kallar oss til å følgje han, å gå i hans fotspor.
* Syng 1. vers av «Det er navnet ditt jeg roper».

Vers 2 Å VERE EIN «FOLLOWER»

* «Followers» er eit kjent ord frå sosiale medium. Lag ei liste saman over nokre av dei personane (både idol og vener) konfirmantane følgjer på sosiale medium.
* Snakk så saman om: Kva er ein «follower» på sosiale medium? Kva gjer ein follower? Kvifor byrjar ein å «følgje» nokon?
* Les Matt 4, 18-22 om når Jesus kallar dei første læresveinane.
* Spørsmål til samtale:
* Kva trur du Jakob og Johannes tenkte då dei gjekk ifrå jobben sin (og til og med far sin) og byrja å følgje Jesus?
* Peter, Andreas, Jakob og Johannes gjekk frå å vere fiskarar til å verte «followers» (læresveinar). Kvifor trur du dei valde å følgje Jesus? Og korleis trur du kvardagen deira vart?
* Kva slags opplevingar og hendingar fekk læresveinane til Jesus vere med på? Kva slags folk møtte dei?
* Medan ein «follower» på sosiale medium passivt kan følgje med på kva andre gjer, er det å følgje Jesus noko aktivt. Vi kan ikkje gå saman med Jesus på same måte som læresveinane, men vi kan ta med oss Jesus ut i kvardagen vår, og gjere «Jesus-gjerningar» der vi er.
* Syng vers 2.

Vers 3 DEI SOM VI STENGJER UTE

* Les saman forteljinga om Frans av Assisi og den spedalske (sjå vedlegg nedanfor), eller likninga om den miskunnsame samaritanen (Luk 10, 26-37).
* Snakk saman om:
* Kven er vår tids spedalske/utstøytte?
* Kva slags reaksjonar vil du få om du støttar nokon som andre vender ryggen til?
* Frans av Assisi kyssa den spedalske, noko som var heilt utenkjeleg for folk å gjere. Handlingar talar ofte sterkare enn ord.
* Be alle om å ta fram det andre fotavtrykket.
* Kva kan du konkret gjere for å støtte nokon som vert utstøytt? Skriv den konkrete handlinga på fotavtrykket.
* Syng vers 3.

Vers 4 PERFEKTE ELLER EKTE?

* Ordleik: Del ut 8 ark. På kvart ark står det ein bokstav, som når dei vert sett saman rett, dannar ordet PERFEKTE. Konfirmantane skal sette saman bokstavane til eit ord. Ein kan godt dele dei inn i 2–3 lag og la dei konkurrere om kven som først finn ordet. Når dei har klart oppgåva, kan bokstavane hengast opp på veggen, på ei snor eller liknande.
* «Will you love the ’you’ you hide?» Slik byrjar det 4. verset av salmen på engelsk. Alle har vi noko i livet vi ikkje er så stolte av, noko vi helst vil skjule for andre. Samstundes jaktar vi på det perfekte. Gjennom reklame, sosiale medium og på mange andre arenaer vert vi fortalde at det perfekte finst der ute, og at det er oss det er noko gale med dersom vi ikkje klarer å nå dit.

Will you come and follow me if I but call your name? (Hymns in English nr. 48)

4 Will you love the ‘you’ you hide

if I but call your name?

Will you quell the fear inside

and never be the same?

Will you use the faith you’ve found

to reshape the world around,

through my sight and touch and sound

in you and you in me?

* Snakk saman om:
* Korleis vert du påverka av jaget etter det perfekte?
* Kva slags bilete får du av livet til dei du følgjer på sosiale medium?
* Korleis er det å ha det perfekte som mål i livet?
* Sjå på ordet de har hengt opp. Be konfirmantane ta vekk dei 4 første bokstavane og kaste dei i søpla. Då står dei att med ordet EKTE.
* Gi konfirmantane høve til å kommentere dei to orda.
* «Will you love the ’you’ you hide?» – Å følgje Jesus er å få «kaste i søpla» det perfekte, å få vere den du er, slik du er skapt – «tross din tvil og selvforakt».
* Syng vers 4

Vers 5 SVARET

* «Vil du»? 14 gonger kjem spørsmålet i songen. I det siste verset kjem svaret «Jeg vil».
* Les det 5. verset.
* Bruk ein papirrull og lag ein veg.
* Be konfirmantane skrive inn dei 5 versa på vegen, med god plass mellom kvart vers. Alternativ: Kopier dei 5 versa i stor skrift, klipp ut og lim på vegen.
* Så kan konfirmantane lime på sine to fotspor på vegen, innimellom versa.
* La konfirmantane få høve til å seie noko om korleis dei opplever det at deira namn står på vegen.
* Vegen kan så hengast opp.
* Syng vers 5.

## Vedlegg til v. 3

## Frans og dei spedalske (frå Wikipedia)

Dei spedalske var utstøytte i mellomaldersamfunnet, og folk både frykta og forakta dei som var sjuke. Det var strenge reglar for korleis dei skulle oppføre seg overfor resten av samfunnet for å isolere seg frå dette. Utanfor Assisi var det fleire [lasarett](http://nn.wikipedia.org/w/index.php?title=Lasarett&action=edit&redlink=1) som dei spedalske kunne bu i; dei var rekna som daude for denne verda.

Frans delte den same avskyen overfor dei spedalske som andre folk i samtida. Han gjorde alt for å unngå dei, og om han gav dei almisser, var det alltid gjennom ein mellommann. Sjølv snudde han seg bort og heldt seg for nasen. Men han opplevde at avskyen for spedalske og andre vanføre menneske stengde for den andelege utviklinga hans.

Under bøn fekk han bod om å snu ryggen til det som før hadde vore til glede, og heller gjere til glede det som han før hadde avskydd. Då han ein dag møtte ein spedalsk på vegen utanfor Assisi, bestemte han seg for å gjere noko radikalt med si eiga oppfatning: Han gav sjølv ein mynt til den sjuke, og kyssa den forkrøpla handa hans. For å få bukt med sin eigen avsky mot dei sjuke budde han hos dei ei tid, gav dei almisser og kyssa alltid hendene til kvar av dei. Slik overvann han frykta for dei sjuke, og han fekk rom for å utvikle seg åndeleg.

Det han før hadde avskydd, var blitt ei glede. Frans orienterte seg sterkare mot dei aller svakaste og utstøytte i samfunnet. Når Frans kom til ein by, vart han vel fagna, dei ringde med klokkene og storgleddest kring han.